སྤྱིར་སྐད་ཆ་ནི་འགྱུར་བའི་ཆོས་སུ་གྲུབ་ཕྱིར་སྤྱི་ཚོགས་ཀྱི་འཕེལ་རྒྱས་དང་བསྟུན་ནས་བརྡ་སྤྲོད་ཚུལ་དང་།མིང་དང་།སྐད་གདངས་བཅས་ལ་འགྱུར་བ་བྱུང་བ་སྨྲས་མི་དགོས་མོད།འོན་ཀྱང་རྒྱལ་མོ་ཚ་བ་རོང་བའི་ཡུལ་སྐད་ནི་ཡུལ་སྐད་གཞན་དང་བསྡུར་ན་ས་བབ་ཀྱི་ཆགས་སྟངས་སོགས་རྒྱུ་རྐྱེན་ཁ་ཤས་ཀྱི་དབང་གིས་ལྟོས་བཅས་ཀྱིས་སྐད་ཆའི་སྒྲ་གདངས་ལ་འགྱུར་བ་བྱུང་བ་ཅུང་ཆུང་ལ།དཀོན་མཆོག་རྒྱ་མཚོ་ནས་ང་ཚོས་བཙན་པོའི་རྒྱལ་རབས་སྐབས་སླངས་བའི་རྡོ་རིང་ཡི་གེ་དང་ཏུན་ཧོང་ནས་ཐོན་པའི་བོད་བཙན་པོའི་སྐབས་ཀྱི་ཡིག་རྙིང་དང་།མདོ་དབུས་མཐོ་སྒང་གི་ཤར་ནུབ་ཀྱི་མཐར་འཁོད་པའི་ད་ལྟའི་སྦལ་ཏི་དང་།ལ་དྭགས་དང་།ཨ་མདོའི་འབྲོག་སྐད་དང་།རྒྱལ་རོང་བའི་སྐད་སོགས་ཀྱིས་བོད་བཙན་པོའི་སྐབས་ཀྱི་དབྱངས་གསལ་སྦྱོར་ཀློག་གི་སྐད་ཀྱི་གདངས་ཇི་ལྟ་བུར་ངེས་ཚུལ་དངོས་བརྒྱུད་ཅི་རིགས་ཀྱིས་ཅུང་ཟད་བསྒྲུབ་ཐུབ་པར་སྙམ།དེ་བས་སྐད་བརྡའི་ཞིབ་འཇུག་པའམ་བརྡ་སྤྲོད་ཆེད་མཁས་པ་ཁ་ཤས་ཀྱིས་ཀྱང་རྒྱལ་མོ་ཚ་བ་རོང་བའི་ཡུལ་སྐད་ནི་བོད་ཀྱི་གནའ་བོའི་སྐད་གདངས་མཚོན་པའི་ཡུལ་སྐད་ཀྱི་གྲས་སུ་ངོས་འཛིན་བཞིན་མཆིས་སོ།།